Skoor | Skoor. Uit my Koskas. | Bladsy 2
Vriend Marius Maritz ini dorp anderkant die berge, het een Sondag met sorg die resep voorberei. Maar Skoor vat graag kortpaaie, daarom sit ek my weergawe hier neer – roer jou litte, sit af winkel toe, en maak jou mense glimlag vanaand!
Jy koop 'n stuk beef roast. Neem 'n skerp mes, en maak hom ekstra skerp, en sny dun skywe van die homp af. Hoe dunner, hoe beter. Kry daai moerhamertjie agter in die laai uit, daai waarmee ons mense in die 80's so ewe al wat vleis is, pap gekap het, en moker elke bladsy vleis tot dit 'n groter bladsy is. Ja, dis die meat tenderizer hamer. En as jy joune al weggemaak het, gebruik 'n kleinbordjie se kant, en kap vriend, kap!
Sny 'n groot ui in ringe. Neem 'n oondskottel en bespuit haar met daai nie-vassit-spuit, en pak die uieringe onder-in. Sit 'n enkel laag vleis bladsye bo-op die uie, en gee sout en peper na smaak.
Sny 'n bakkie sampioene in rowwe skywe, en gooi oor die eerste laag vleis, gevolg deur nog 'n laag vleis bladsye (sout en peper weer)
Dreineer 'n blik gekapte tamaties, en bou die volgende laag daarmee. As jou oondbak hoog is, kan jy lekker speel met groen, geel en rooi pepers ook. Solank jy die vleis sout en peper gee. En chillievlokkies as jy lus het vir vurigheid.
Bedek die bak met tinfoelie, en druk in 'n 200 grade celcius oond. Myne het die eerste 2 ure buite in die bakoond deurgebring, wat dit een hemelse geur besorg het, maar die gewone oond sal ook werk.
Maak nou 'n witsous terwyl die oond met die kos toor. Na 'n uur gooi jy die witsous oor die gereg, en laat 'n hoekie van die tinfoelie opgelig, sodat die oortollige vloeistof pad uit kan kry. Draai die oond af na 180 grade celcius.
Vir die derde uur kan jy die gereg se tinfoelie jas afhaal, en hom dophou dat hy nie verbrand nie.
Bedien met 'n vars slaai. Kraakvars. En as daar more oorskiet is, eet dit koud!
Posted by Skoor op April 13, 2011 in Lekker maklike kos
Nog 'n hoender vir more se ete
Vanaand se hoender is more eers in die maag.
Lekker vir 'n koue ete met slaaie, of om uit te pluis vir 'n pastei of hoender en mayo broodjies of om sommer net te kyk of die resep kan werk.
Sit jou Boerebenoudheid in jou sak, skud jou lokke reg, en begin met 'n groot pot waarin jou heel hoender gemaklik kan le. As jy dit pote en al insit, wees sterk. Ek koop winkel hoender, en dink as ek sal moet begin slag, raak ek eerder 'n plantetende dier!
Hoender in die pot? Skeut 'n handvol sout, skeut 'n handvol suiker in. Sap van 'n suurlemoen hierby. Nou slaan jy 'n stuk gemmer so lank soos jou duim lekker stukkend, en 'n hele 3 huise knoffel, ook fyngevoeter, hierby in. 'n Paar stukke lemongras, baie fyn geslaan, en 'n paar naeltjies en ster anys knoesel, en jy is amper daar…
Nou vat jy kraanwater, bedek die hoender, en sit hitte onder die pot se stert. Bring die water tot kookpunt met die deksel AF. As die water om daai hoender dans soos dolfyne wat sardyne bestorm, dan tel jy tot by 1800 (of stel sommer net die horlosie vir 30 minute) en DAN SIT JY DIE STOOF AF, en sit die deksel OP.
Gaan klim in die bed, en more oggend haal jy vir hoender uit die koue water, sit haar in 'n roomys bak, en in die yskas, en vanaand kom sit jy allerhande slaaisels om haar lyf neer, en bedien met 'n growwe brood. Of jy gaan mal en bak hoenderpastei of maak 'n pasta met hoendervleisies (maar jy gaan al die sappige geure mis hoor)
Eet jou eerste hoender dus met so min moontlik sterk bykosse, sodat jy kan proe hoe lekker so 'n kiep kan wees. En sterkte met die pote as jy dit voetstoots gekook het!
Onthou dat jy die hoender se water kan gebruik as hoender aftreksel – sorg net dat jy die kruie en speserye verwyder. En kook iets wat nie te veel gaan bodder as dit 'n ligte tintsel van lemongrass op die tong gaan he nie!